HU Az Európai Unió Hivatalos Lapja C 433/4

Módosítás iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 433/04)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„TOME DES BAUGES”

EU-szám: FR-PDO-0105-01332 – 2015.5.4.

OEM ( X ) OFJ ( )

1. Kérelmező csoportosulás és jogos érdek

Syndicat Interprofessionnel de la Tome des Bauges (SITOB) rue Henri Bouvier 73630 Le Châtelard FRANCIAORSZÁG Tel./fax +33 479521120 E-mail: info@tome-des-bauges.com

A csoportosulást a „Tome des Bauges” sajt előállításában részt vevő gazdasági szereplők (tejtermelők, háztáji termelők, feldolgozók és sajtérlelők) alkotják. A csoportosulás ebből kifolyólag jogosult a módosítás iránti kérelem benyújtására.

2. Tagállam vagy harmadik ország

Franciaország

3. A termékleírás módosítással (módosításokkal) érintett rovata

— ☐ A termék elnevezése — ☒ A termék leírása — ☐ Földrajzi terület — ☒ A származás igazolása — ☒ Az előállítás módja — ☐ Kapcsolat — ☒ Címkézés — ☒ Egyéb: ellenőrzés

4. A módosítás típusa

— ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot

5. Módosítás(ok)

A termék leírásának módosítása:

A termék jobb jellemzése érdekében a szöveg kiegészült az érzékszervi leírással (nevezetesen az ízek leírásával): „Állagát tekintve a sajt a szájban olvadó, ugyanakkor szilárd. Illata határozott, ízei kiegyensúlyozottak, aromái pedig hangsúlyosak, tartósak és változatosak.”

A mértékegységek rövidítés helyett teljesen kiírva szerepelnek.

A kiszerelést illetően a leírás pontosítja, hogy a „Tome de Bauges” sajt „egészben” is forgalomba hozható. Az ugyanis, hogy a sajt darabolva is forgalomba hozható, nem zárja ki az egészben történő kiszerelést.

Azon elemek módosítása, amelyek igazolják, hogy a termék a földrajzi területről származik:

Pontosításra kerültek a gazdasági szereplők bejelentési kötelezettségei. A módosítások az eredetmegjelölések ellenőrzési rendszerének reformjával függnek össze. A módosított szöveg így előírja, hogy a gazdasági szereplőket azonosítani kell annak tanúsítása céljából, hogy képesek eleget tenni az általuk használni kívánt megjelölésre vonatkozó követelményeknek, valamint az eredetmegjelölés alatt forgalomba hozni szándékozott termékek ismeretéhez és nyomon követéséhez szükséges nyilatkozatokat.

A sajton elhelyezett, adatokat tartalmazó lapka leírása a módosítást követően nem tartalmazza a „kazein” szót, csak az „azonosító” kifejezést. Ennek oka, hogy vizsgálatok folynak a kazeintől eltérő anyagok lehetséges felhasználásával kapcsolatban.

A módosított szöveg pontosítja, hogy a „Tome des Bauges” megjelölést élelmiszeri-pari tintával tüntetik fel a lapkán, azonban – mivel a sajtok megjelölésével kapcsolatban is kutatások folynak – az adatok tintával való feltüntetése mellett más módszerek is bevezetésre kerülhetnek. Pontosítani kell tehát, hogy az élelmiszer-ipari tinta csak adott esetben használatos.

A lapkák kiosztására és bevonására vonatkozó részletes szabályok az előző bejegyzett termékleíráshoz kapcsolódó nemzeti jogszabályszöveg alapján pontosításra kerültek.

Végül, mivel feleslegesnek bizonyult, a termékleírásból törlésre került az a rendelkezés, amely szerint a kazein lapkát a sajt egyik oldalán kell elhelyezni.

A módosított szöveg pontosítja, hogy az analitikus és érzékszervi vizsgálatokat a „minimális érlelési időszak végén”, „mintavétel” útján végzik.

Az előállítás módjával kapcsolatos módosítások:

A tejelő tehenek fajtája:

A termékleírásban szereplő időpontok elmúltak, ezért az azokkal kapcsolatos előírások törlésre kerültek.

A fajtakódok meghatározásának célja az ellenőrzés megkönnyítése. A helyi „Tarine” kifejezést a hivatalos elnevezéssel összhangban a „Tarentaise” váltotta fel, mivel a „Tarine” csupán a „Tarentaise” fajta helyi nyelvjárási változata.

A Tarentaise és az Abondance fajtákhoz tartozó tejelő tehenek állatállományon belüli aránya 50 %-ról 55 %-ra emelkedett. Ennek célja, hogy a Bauges-hegységben hagyományosan használt, a „Tome des Bauges” sajthoz kapcsolódó, emellett a terület domborzati és éghajlati viszonyaihoz kiválóan alkalmazkodott két fajta hangsúlyosabban legyen jelen az állományokban. Egyes gazdasági szereplők, amelyek a kifogásolással kapcsolatos nemzeti idő alatt kifogást nyújtottak be e rendelkezéssel szemben, továbbá eleget tesznek az 1151/2012/EU rendelet 15. cikke (4) bekezdésében foglalt feltételeknek, egy 2019. december 31-ig tartó átmeneti időszakot kaptak.

Átlagos tejhozam tejelő tehenenként és évente:

Figyelembe véve az állományok genetikai javítását és a termelési rendszerek optimalizálását, az átlagos tejhozam tejelő tehenenként és évente 5 500 kilogrammról 6 000 kilogrammra növekedett.

A nyári alaptakarmánnyal kapcsolatos pontosítások:

A hagyományos legeltetési gyakorlat megerősítése és a földrajzi területtel való kapcsolat fenntartása érdekében a módosított szöveg pontosítja, hogy a nyári alaptakarmány legelt fűből áll.

Ezzel az előírással az is biztosítható, hogy a földrajzi területről származó alaptakarmány segítségével az állomány takarmányozás tekintetében önellátó legyen.

Ennek megfelelően a nyári időszakban tejelő tehenenként és naponta legfeljebb 3 kilogramm széna adható az állatoknak. Ezt a gyakorlatot eddig is alkalmazták a földrajzi területen, de az az előző bejegyzett termékleírásban nem szerepelt.

A szénával kapcsolatos pontosítások:

A helyi erőforrások felhasználásának fokozása érdekében a következő pontosításokra került sor:

— a „száraztakarmány” kifejezést a „széna” váltotta fel, kizárva a száraztakarmány minden más formáját, nevezetesen a szárított lucernát,

— a földrajzi terület szénatermése nem minden évben elegendő. Ezért a módosított szöveg a földrajzi területen kívül termelt, takarmányként felhasznált széna mennyiségét a gazdaságok teljes éves takarmányszükségletének legfeljebb 20 %-ában határozza meg (a korábbi 30 % helyett).

Az előző bejegyzett termékleíráshoz kapcsolódó nemzeti jogszabályszöveg alapján a módosított szöveg pontosítja továbbá, hogy a szénához nátrium-klorid felhasználása engedélyezett.

A zöldtakarmányozás tilalma:

A módosított termékleírás kifejezetten tiltja a zöldtakarmányozást. Ez a takarmányozási gyakorlat a földrajzi területen nincs szokásban, és a csoportosulás azt szeretné, hogy ne is terjedjen el.

A kiegészítő takarmányok újbóli meghatározása és felhasználásuk szabályozása:

A földrajzi területtel való kapcsolat erősítése, illetve a kiegészítő takarmányozás szabályozása és ellenőrzése céljából az alábbi pontosításokra került sor:

— a kiegészítő takarmány szárított lucernából és koncentrátumokból áll,

— az engedélyezett koncentrátumokat és adalékokat az előző termékleíráshoz kapcsolódó nemzeti jogszabályszöveg alapján egy pozitív lista sorolja fel,

— az állatoknak adott kiegészítő takarmány teljes mennyisége évenként és tejelő tehenenként legfeljebb 1 800 kilogramm lehet, ezen belül a koncentrátumok mennyisége legfeljebb 1 500 kilogramm, a szárított lucernáé legfeljebb 500 kilogramm lehet (ez a rendelkezés jobban korlátozza a szárított lucerna felhasználását),

— az üszőknek adható koncentrátumok mennyisége évenként és állatonként 500 kilogrammról 250 kilogrammra csökkent,

— az állatoknak szárított lucernát és takarmánykoncentrátumot tartalmazó pellet is adható, ha a takarmány összetétele és az összetevők pontos százalékos aránya egyértelműen szerepel a számlákon és/vagy a takarmányok címkéjén.

A fenti mennyiségek bruttó tömegként értendők.

A fenti módosítások miatt törölték azokat a rendelkezéseket, amelyek alapján a gazdaságok tehenenként és naponta 3 kilogramm szárított lucernát oszthattak ki száraztakarmány-pellet formájában, és a kiegészítő takarmány mennyisége 1 500 kilogramm lehetett.

Az új rendelkezések összesen körülbelül 2 500 kilogrammról 1 800 kilogrammra csökkentik az állatoknak adható kiegészítő takarmányok, és 1 095 kilogrammról 500 kilogrammra a kiosztható szárított lucerna maximális mennyiségét.

Mivel a földrajzi terület jelentős része nagy tengerszintfeletti magasságban fekszik, a koncentrátumok előállítása nehéz. A koncentrátumok származási helye ezért nincs pontosan meghatározva, azok nagyrészt a földrajzi területen kívülről érkeznek.

Az egy tejelő tehénre jutó koncentrátum mennyiségének és a földrajzi területen kívülről származó széna mennyiségének a korlátozása miatt a földrajzi területről származó takarmány a szárazanyagban kifejezett teljes éves takarmánymennyiség legalább 64 %-át teszi ki.

Tehát:

— a becsült éves takarmányfogyasztás tejelő tehenenként szárazanyagban kifejezve mintegy 7 000 kg, ebből 1 800 kg koncentrátum,

— a szénát illetően: a nyári időszakban (4 hónap) a földrajzi területen kívülről származó széna mennyisége legfeljebb 72 kg lehet (szárazanyagban kifejezve 61 kg), ha a tehén elfogyasztja a napi legfeljebb 3 kg szénát, amelynek legfeljebb 20 %-a származhat a földrajzi területen kívülről,

— a téli időszakban (8 hónap) a földrajzi területen kívülről származó széna mennyisége mintegy 693 kg lehet (szárazanyagban kifejezve 589 kg) (a téli időszakban az alaptakarmány 20 %-a széna), ha a tehén elfogyasztja a földrajzi területen kívül termelt széna tekintetében engedélyezett legfeljebb 20 %-nyi mennyiséget.

A földrajzi területen kívülről származó takarmány mennyisége tehát – száraztakarmányban kifejezve – évenként mintegy 2 450 kg, vagyis az egy tejelő tehén által egy évben elfogyasztott takarmánymennyiség legfeljebb 35 %-a lehet.

A tejtermeléssel kapcsolatos egyéb módosítások:

Egyrészt a vajsavbaktériumokkal fertőződés kockázatának elkerülése, másrészt a kérődzés elősegítése érdekében: „Tilos a tejelő állománynak az aprított széna mellett takarmánykoncentrátum-keveréket adni”.

A területtel való kapcsolat fenntartása érdekében a termékleírás kiegészül egyrészt (az előző termékleíráshoz kapcsolódó nemzeti jogszabályszöveg alapján) a genetikailag módosított takarmány felhasználását, másrészt a transzgenikus növényeknek a gazdaságok területén történő termesztését tiltó rendelkezésekkel.

A fejés feltételei:

A tej eredeti flórájának megőrzése érdekében a tisztításhoz, a fertőtlenítéshez vagy az öblítéshez csak szükség esetén szabad fertőtlenítőszereket alkalmazni. A fejőgép működését minden évben ellenőrizni kell, a kehelygumikat és a tejtömlőket pedig évente legalább egyszer ki kell cserélni.

Ahhoz, hogy a tej fizikai-kémiai összetétele két fejés között viszonylag állandó maradjon, két fejés között 8 óra szünetet kell tartani.

Előállító üzem:

A tejkeverékeket feldolgozó üzemek által begyűjtött tej mennyiségére vonatkozó korlátozást törölték a termékleírásból. Ez az előírás „Kapcsolat a földrajzi területtel” című fejezetben szerepelt az előző bejegyzett termékleírás alapján.

A háztáji üzemben feldolgozható tej mennyiségét korlátozó előírás, amely szintén az előző bejegyzett termékleírás „Kapcsolat a földrajzi területtel” című fejezetében szerepelt, átkerült „Az előállítás módja” című fejezetbe.

A szöveg pontosítja, hogy ez a mennyiségi korlátozás a gazdaságra, és nem az üzemre vonatkozik. Lehetséges ugyanis, hogy egyes gazdaságok több üzemmel rendelkeznek (legalább kettővel: az egyik magában a gazdaságban, a másik a hegy legelőknél található).

Továbbá, a gazdaságban feldolgozható tej mennyisége 300 000 kilogrammról 450 000 kilogrammra emelkedett. Ez az előírás a földrajzi területen jelenleg formálódó tejgazdaságok társulásainak megerősítését szolgálja. A javasolt maximális mennyiséget a gyártást korlátozó tényezőkkel és az állattartást a terület szigorú agronómiai követelményei miatt korlátozó tényezőkkel összhangban határozták meg. A javaslat alapja az egy gazdálkodó által a termékleírás összes előírásának betartása mellett ésszerűen feldolgozható tejmennyiség, azaz munkaerőegységenként 150 000 kg.

Végül, a termékleírás kiegészült egy bekezdéssel, amely előírja a csúcsidőszak hozamának feldolgozására képes, elegendő számú berendezés rendelkezésre állására vonatkozó kötelezettséget.

A gyártás:

A tejgyűjtő körzetre vonatkozó rendelkezés a jobb érthetőség kedvéért új megfogalmazást kapott: „Az egyes gyártási helyszínek begyűjtési területét olyan gazdaságok alkotják, amelyek székhelye közúton legfeljebb 15 km-re lehet a gyártás helyétől”.

Az előző bejegyzett termékleírás alapján a módosított szöveg a gyártási folyamat pontosabb szabályozása érdekében előírja, hogy „Az oltóanyag mennyiségét úgy kell meghatározni, hogy az alvadási idő átlagosan 20 perc legyen”.

A felhasznált tejre vonatkozó „teljes” kifejezés törlésre került, mivel téves volt, egyébként pedig ellentétes volt a termék leírásával és az előállítás módjával. A tej valójában fölözött lehet.

Az „Ez a korlátozás a hagyományos formázási technikákhoz kapcsolódik: ha az üstök nagyobbak lennének, az alvadék a formázás végén túl száraz lenne, és nem lenne alkalmas a Tome des Bauges sajt előállítására” mondatot törölték, mivel nem képez ellenőrzési szempontot.

„Az alvadékot ezután 35–40 °C-ra melegítik.” mondat helyébe következő mondat lép: „Ha az alvadék és savó keverékét fel kell melegíteni, annak hőmérséklete nem haladhatja meg a 40 °C-ot”. Ez valójában egy fogalmazási hiba volt az előző bejegyzett termékleírásban, mivel az alvadék és savó keverékének melegítése soha nem volt kötelező. Továbbá, az alacsonyabb hőmérsékletérték semmilyen technológiai kritériumnak nem felel meg.

Végül a módosított szöveg pontosítja, hogy a lehűtés a „Tome des Bauges” sajt előállításának minden szakaszában tilos.

A címkézéssel kapcsolatos módosítások:

Az INAO megjelölést tartalmazó logó szerepeltetésére és az „Appellation d’origine contrôlée” felirat feltüntetésére vonatkozó kötelezettséget törölték a termékleírásból.

A háztáji termékek címkézésére vonatkozó rész szintén törlésre került a termékleírásból.

A termékleírás kiegészült az Európai Unió „OEM” szimbólumának elhelyezésére vonatkozó kötelezettséggel, valamint az „Appellation d’Origine Protégée” (oltalom alatt álló eredetmegjelölés) felirat feltüntetésének lehetőségével.

Egyéb módosítások

Módosultak az ellenőrző szerv kapcsolattartási adatai.

A nemzeti jogszabályok és szabályozások változásaira tekintettel a „Nemzeti előírások” rovat táblázatos formában mutatja be a főbb ellenőrizendő pontokat, azok referenciaértékeit és értékelési módszereit.

EGYSÉGES DOKUMENTUM

„TOME DES BAUGES”

EU-szám: FR-PDO-0105-01332 – 2015.5.4.

OEM ( X ) OFJ ( )

1. Elnevezés

„Tome des Bauges”

2. Tagállam vagy harmadik ország

Franciaország

3. A mezőgazdasági termék vagy élelmiszer leírása

3.1. A termék típusa

1.3 osztály: Sajtok

3.2. Az 1. pontban szereplő elnevezéssel jelölt termék leírása

A „Tome des Bauges” nyers, teljes vagy részben fölözött tehéntejből készült, préselt sajttésztájú, sózott, penészbevonatú kéreggel rendelkező sajt.

18–20 cm átmérőjű, 3–5 cm magasságú, henger alakú, súlya pedig 1,1–1,4 kg az érlelés végén.

Kérge „hepehupás”, vagyis egyenetlen és szabálytalan. Vastagsága 2–3 mm. Színe szürke, melyen természetes módon alakul ki a sárgától barnáig terjedő színárnyalatban megjelenő penészbevonat.

A sajttészta az enyhén kemény és a lágy között változik, színe elefántcsontsárga, és kis lyukak keletkezhetnek benne. 100 gramm sajt legalább 45 gramm zsírt tartalmaz a teljes száradást követően, és 100 gramm sajt teljes szárazanyag-tartalma nem lehet kevesebb 50 grammnál.

A „Tome des Bauges” egészben és darabolva is forgalomba hozható, azzal a feltétellel, hogy a darab mindhárom oldalán megőrzik a héjat.

A minimális érlelési idő öt hét.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Tome des Bauges” sajt készítésére szánt tejet előállító gazdaságok tejelő állományai az Abondance, a Montbéliarde és a Tarentaise fajtákhoz tartozó tejelő tehenekből állnak. Minden egyes állomány legalább 55 %-át a Tarentaise és az Abondance fajtákhoz tartozó tejelő tehenek alkotják.

A tej olyan tehénállománytól származik, amelynek átlagos tejhozama a laktációs időszakban lévő tejelő tehenenként és évente nem haladhatja meg a 6 000 kilogrammot.

A feldolgozott tej mennyiségét a háztáji gazdaságok esetén évi legfeljebb 450 000 kilogrammban határozták meg.

Az egyes gyártási helyszínek begyűjtési területét olyan gazdaságok alkotják, amelyek székhelye közúton legfeljebb 15 km-re lehet a gyártás helyétől. Ez a rendelkezés a szállítási idő korlátozása révén megóvja a tejet az összetételének romlásától.

Az állomány takarmányozása a következő program szerint történik:

— egy legalább 120 napos nyári időszak, amikor az alaptakarmányt a legelt fű adja. Kiegészítő takarmányként naponta és tejelő tehenenként legfeljebb 3 kg széna adható az állatoknak,

— egy téli időszak, amikor az alaptakarmányt az tetszés szerint adagolt széna adja.

A földrajzi területen kívülről származó széna a helyi források kiegészítésére engedélyezett abban az esetben, ha az nem haladja meg a teljes állomány éves szükségleteinek 30 %-át.

A „Tome des Bauges” készítésére szánt tejet előállító gazdaságokban egész évben tilos a silózással, fonnyasztással vagy bármely egyéb, erjesztési szakaszt is tartalmazó eljárással tartósított takarmány alkalmazása.

A felhasználható kiegészítő takarmányok vagy adalékok a következők:

— szárított lucerna,

— valamennyi gabonaféle és azok származékai, borsó, lóbab, csillagfürt, szójabab, napraforgó-, kopra-, pálmamag-, repce-, szója- és lenpogácsa, szárított cukorrépapép, kizárólag a koncentrátumok kötőanyagaként melasz és növényi olajok, valamint ásványok, makroelemek, nyomelemek és vitaminok.

A kiegészítő takarmányok nem tartalmazhatnak karbamidot vagy aromás molekulákat.

A gazdaságban egész évben rendelkezésre álló kiegészítő takarmány mennyisége naptári évenként és tejelő tehenenként nem haladhatja meg a bruttó 1 800 kilogrammot.

A kiegészítő takarmány teljes mennyiségén belül a koncentrátumok mennyisége bruttó tömegben kifejezve legfeljebb 1 500 kg, a szárított lucerna mennyisége pedig bruttó tömegben kifejezve legfeljebb 500 kg lehet.

Mivel a földrajzi terület jelentős része nagy tengerszintfeletti magasságban fekszik, a koncentrátumok előállítása nehéz. A koncentrátumok származási helye ezért nincs pontosan meghatározva, azok nagyrészt a földrajzi területen kívülről érkeznek.

Az egy tejelő tehénre jutó koncentrátum mennyiségének és a földrajzi területen kívülről származó széna mennyiségének a korlátozása miatt a földrajzi területről származó takarmány a szárazanyagban kifejezett teljes éves takarmánymennyiség legalább 64 %-át teszi ki.

Az állatok takarmányozása során kizárólag géntechnológiával nem módosított termékekből származó növények és kiegészítő takarmányok használata megengedett. A géntechnológiával módosított kultúrák termesztése a „Tome des Bauges” védett eredetmegjelöléssel ellátott termékek előállítására szánt tejet termelő gazdaság teljes területén tilos. Ez a tilalom minden olyan növényfajra vonatkozik, amelyről feltételezhető, hogy a gazdaságban található állatok táplálékául szolgálhat, és minden olyan növénykultúrára, amely azokat megfertőzheti.

3.4. Az előállítás azon műveletei, amelyeket a meghatározott földrajzi területen kell elvégezni

A tej termelése, valamint a sajt előállítása és érlelése a meghatározott földrajzi területen belül történik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Tome des Bauges” egészben és darabolva is forgalomba hozható, azzal a feltétellel, hogy a darab mindhárom oldalán megőrzik a héjat.

3.6. A bejegyzett elnevezést viselő termék címkézésére vonatkozó egyedi szabályok

A „Tome des Bauges” eredetmegjelöléssel ellátott sajtok mindegyikének címkéjén fel kell tüntetni az eredetmegjelölés elnevezését a címkén szereplő legnagyobb betűméret legalább kétharmadának megfelelő betűmérettel.

A „Tome des Bauges” eredetmegjelöléssel ellátott sajtok címkéjén kötelezően fel kell tüntetni az Európai Unió „OEM” szimbólumát, ezenkívül a címkén szerepeltethető az „Appellation d’Origine Protégée” (oltalom alatt álló eredetmegjelölés) felirat.

4. A földrajzi terület tömör meghatározása

A földrajzi terület az alábbi települések területére terjed ki:

Haute-Savoie megye

Haute-Savoie megye teljes egészében a területhez tartozó települései:

Allèves, La Chapelle-Saint-Maurice, Chevaline, Cons-Sainte-Colombe, Entrevernes, Gruffy, Leschaux, Quintal, Saint-Eustache, Seythenex, Viuz-la-Chiésaz.

A részben a területhez tartozó települések:

Cusy, Doussard, Duingt, Faverges, Giez, Lathuile, Marlens, Saint-Jorioz.

Savoie megye

Savoie megye teljes egészében a területhez tartozó települései:

Aillon-le-Jeune, Aillon-le-Vieux, Allondaz, Arith, Bellecombe-en-Bauges, Le Châtelard, Cléry, La Compôte, Curienne, Les Déserts, Doucy-en-Bauges, École, Jarsy, Lescheraines, Mercury, Montcel, La Motte-en-Bauges, Le Noyer, Pallud, Plancherine, Puygros, Saint-François-de-Sales, Saint-Offenge-Dessus, Saint-Offenge-Dessous, Sainte-Reine, Thoiry, La Thuile, Trévignin, Verrens-Arvey.

A részben a területhez tartozó települések:

Marthod, Montailleur, Pugny-Chatenod, Saint-Jean-d’Arvey, Saint-Jean-de-la-Porte, Saint-Pierre-d’Albigny, Thénésol.

A földrajzi területhez tartozó településrészek kataszteri térképeit letétbe helyezték a polgármesteri hivatalokban.

5. Kapcsolat a földrajzi területtel

A terület sajátosságai

Természeti tényezők

A földrajzi terület egybeesik a szubalpesi Bauges-hegység területével. A Bauges-hegység földrajzilag jól elkülönülő tájegység: északon az Annecy-tótól Ugine-ig húzódó vonal választja el a Bornes-hegységtől, délen pedig a Sillon Alpin vonulata Belledonne-hegység kristályos kőzetű hegyeitől.

A hegységet az alábbi domborzati elemek alkotják:

egy zárt, a hágóknál 600 és 1 000 méter közötti magasságú völgy, amelyet közel 2 200 méter magasságba nyúló csúcsok vesznek körül,

a völgy szélén emelkedő, a hegységet magas sziklafalakkal övező előhegyek.

A földrajzi területet nagyrészt mély talaj borítja, amelyen jó minőségű fű terem. A területen ezenkívül nagyon kevés vízzel táplált talajok is előfordulnak.

A földrajzi területen az Északi-Alpok jellegzetes hegyi éghajlata uralkodik, amelyet a bőséges csapadék és a zord telek határoznak meg.

A hegység belsejében mért éves csapadékmennyiség 1 500–2 000 milliméter vagy a magasságtól függően akár ennél is magasabb. A meleg évszakban hullik az éves csapadékmennyiség közel fele. Az alpesi legelők így bővelkednek a vízben, ami elengedhetetlen a növénytakaró növekedéséhez és megújulásához.

A hőmérsékletek igen eltérőek. A hideg évszak hosszú és zord. A falvak körül, 700 és 900 méter közötti magasságban, novembertől márciusig tart a fagyos időszak. A völgyekben a hőmérséklet –20–25 °C-ig süllyedhet. Az alpesi legelőket általában 4–5 hónapon keresztül (november-decembertől március-áprilisig) borítja hótakaró. Mivel a hőmérséklet a magasság emelkedésével csökken, 800 méteres magasságban nehéz évente kettőnél több szénavágást végezni.

A hegység éghajlati kényszerítő körülményei kései és nehezen beinduló fűnövekedést eredményeznek, ami hatással van a flóra minőségére és sokféleségére. A zord hőmérsékletek nyomán eredeti flóra alakult ki, ami a különleges fajok (a leggyakoribb mezei pázsitfűfélék között szerepel a havasi perje és a Festuca violacea) nagy arányában (alacsonyabb magasságon, a hegyi szint kezdetétől), illetve túlsúlyában (1 500 m felett) mutatkozik meg.

Emberi tényezők

A természeti tényezők együttvéve különösen alkalmassá teszik a földrajzi területet arra, hogy ott jó minőségű füvet termesszenek. A tehenek alaptakarmányát képező fűnek köszönhetően fejlődött ki a tejtermelési célú szarvasmarhatartás, e potenciál legjobb kiaknázási módja. Az állomány egy része e nagy kiterjedésű magaslati területeket júniustól októberig legeli, mégpedig a hegység déli részén. A völgyekhez képest később termő magaslati legelők legeltetéses hasznosításával kiemelten fontos nyári takarmányhoz lehet jutni. A földrajzi terület 1 500 méternél alacsonyabban fekvő legelőkben is gazdag. Ezek a legelők legeltetésre és szénatermesztésre egyaránt hasznosíthatók. A lekaszált szénára és a tavasszal elraktározott feleslegre a hosszú téli időszak miatt van szükség.

A tenyésztők által használt fajták (Abondance, Tarentaise és Montbéliarde) különösen jól alkalmazkodtak a természeti környezethez. Ezek a tejelő tehenek az akár egy napon belül is gyorsan és jelentősen változó időjárás ellenére is egyenletes és jó minőségű tejhozamot nyújtanak. A Bauges-hegység területén folytatott tejgazdálkodás jellegzetessége a Tarentaise és Abondance fajták meghatározó jelenléte.

A „tome” sajt gyártása több évszázadra tekint vissza e hegyvidéken. Több írás is tanúsítja, hogy a sajtkészítés mesterségét igen régóta űzik a Bauges-hegységben. Annecy város 1525. évi határozatainak nyilvántartásában szerepel egy Pierre Lambert nevű egyén, aki foglalkozását tekintve „Thomié”, azaz „tome” sajtok készítésével foglalkozó mester. A „Tome des Bauges” sajt tehát arról az alpesi hegységről kapta a nevét, ahonnan származik, és valószínűleg Savoie legrégebbi sajtja.

A háztáji sajtkészítés napjainkban is rendkívül elterjedt, ám a „Tome des Bauges” sajt előállítási módját a tejüzemek is átvették. Mivel ezt a sajtot eredetileg házilag készítették, az előállítás ma is túlnyomórészt egyszerű kézi módszerrel történik, így az alvadék szemcséit nem aprítják fel túlságosan a formázás előtt. A hagyományos szaktudás részét képezi a kis távolságból összegyűjtött tej mindennapi feldolgozása, az oltás, az alvadék és savó keverékének aprítása, a formázás, a préselés a sajtok egymásra helyezésével, a sózás, a sajtérlelés és főleg a tej érlelése. A „Tome des Bauges” sajt hagyományos előállításának e különleges szakasza a mai napig fennmaradt. A tej eredeti flórájának köszönhetően megérlelődik. A tej érlelését követően a tej felszínére feljött tejszín egy hagyományos helyi eszköz, a „pôche” (széles lapát) segítségével összegyűjthető.

A termék sajátosságai

A „Tome des Bauges” nyers, teljes vagy részben fölözött tehéntejből készült, préselt sajttésztájú, penészbevonatú kéreggel rendelkező sajt.

Kérge „hepehupás”, vagyis egyenetlen és szabálytalan.

Állagát tekintve a sajt a szájban olvadó, ugyanakkor szilárd. Illata határozott, ízei kiegyensúlyozottak, aromái pedig hangsúlyosak, tartósak és változatosak.

Ok-okozati viszony

A természeti környezetet, amelynek a „Tome des Bauges” sajt a sajátosságait köszönheti, a zord hegyvidéki éghajlat és a mészkő aljzaton kialakult, bőséges és jó minőségű fűtermést biztosító gazdag talajok határozzák meg. A fű a hegyvidéki környezethez alkalmazkodott fajtákhoz tartozó tejelő tehenek takarmányának alapja.

A természeti erőforrások extenzív hasznosításán alapuló tejelőtehén-tartási technika jót tesz az alpesi flóra sokféleségének, ami hozzájárul a „Tome des Bauges” sajt változatos aromáinak kifejlődéséhez.

Az érlelt sajt aromavilágát a tej eredeti mikroflórája is alakítja. Ezért az előállítás több szakasza – a kis távolságból begyűjtött tej mindennapi feldolgozása, a gyártás napi rendszeressége, nyers tej feldolgozása – e mikroflóra megőrzését szolgálja. A „Tome des Bauges” sajt előállítására szánt tej egyik jellemzője a kismértékű savasság, amelynek következtében a sajtkészítők különös figyelmet fordítanak az érlelési szakaszra, hogy elősegítsék a mikroflóra természetes savképződést gerjesztő hatását.

Az oltás, az alvadék és savó keverékének aprítása, a formázás, a sózás és az érlelés műveletében megmutatkozó különleges szaktudás hozzájárul a sajt gazdag, tartós aromavilágához és főleg lágy és omlós, ugyanakkor szilárd állagához.

Az alvadékszemcséket nem aprítják fel túlságosan, hogy egészen a formázásig megőrizzék épségüket, és ezzel együtt nedvességtartalmukat. A nedvesség biztosítja a közeget ahhoz, hogy a mikroflóra kifejtse hatását a sajttészta állagára és aromáira, valamint elősegítse a vastag sajtkéreg és a penészréteg kialakulását. A fent felsorolt tényezők, valamint többek között az érlelés időtartama, a pincék páratartalma, a „Tome des Bauges” sajt alakja és a flóra fehérjebomlásban játszott szerepe folytán a sajt felszínén „hepehupás” kéreg keletkezik.

Az eredetmegjelölés szerinti termék gyártási feltételeit úgy határozták meg, hogy megőrződjenek benne a táj és a hagyományos eljárások jellemzői, és ezek megjelenjenek a termékben is.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://info.agriculture.gouv.fr/gedei/site/bo-agri/document_administratif-e0ce815f-32cb-4e80-8710-d48016527e19

(1) HL L 343., 2012.12.14., 1. o.